คลังถกอาเซียนรับมือเศรษฐกิจป่วน
คลังถกอาเซียนบวก 3 กังวลปัญหาเงินทุนเคลื่อนย้าย หลังเฟดขึ้นดอกเบี้ย จีนชะลอตัว
10 ธ.ค. 2558

คลังถกอาเซียนบวก 3 กังวลปัญหาเงินทุนเคลื่อนย้าย หลังเฟดขึ้นดอกเบี้ย จีนชะลอตัว
นายสมชัย สัจจพงษ์ ปลัดกระทรวงการคลัง ในฐานะหัวหน้าคณะผู้แทนกระทรวงการคลังเข้าร่วมการประชุมเจ้าหน้าที่อาวุโสกระทรวงการคลังและธนาคารกลางอาเซียนบวก 3 (AFCDM+3) เมื่อวันที่ 2-3 ธ.ค. 2558 เปิดเผยว่า ที่ประชุมได้หารือประเด็นด้านเศรษฐกิจที่มีความสำคัญต่อเสถียรภาพของภูมิภาคอาเซียนบวก 3 โดยเห็นว่าเศรษฐกิจโลกยังขยายตัวได้ในระดับปานกลาง แต่มีปัจจัยที่ต้องติดตาม คือ การที่ธนาคารกลางสหรัฐอเมริกามีแนวโน้มจะปรับขึ้นอัตราดอกเบี้ยนโยบายในเดือน ธ.ค.นี้ ซึ่งอาจส่งผลต่อความผันผวนของการเคลื่อนย้ายเงินทุนและการอ่อนค่าของสกุลเงินของภูมิภาคอาเซียนบวก 3
ขณะเดียวกัน การชะลอตัวของเศรษฐกิจจีนจะเพิ่มความเสี่ยงให้แก่เศรษฐกิจของประเทศในภูมิภาค อย่างไรก็ดี จีนอยู่ระหว่างการปรับโครงสร้างทางเศรษฐกิจเพื่อมุ่งเน้นการบริโภคภายในประเทศมากขึ้น ดังนั้น กองทุนการเงินระหว่างประเทศ (ไอเอ็มเอฟ) ธนาคารพัฒนาเอเชีย (เอดีบี) และสำนักงานวิจัยเศรษฐกิจมหภาคของภูมิภาคอาเซียนบวก 3 (AMRO) จึงมีข้อเสนอแนะให้ประเทศสมาชิกอาเซียนบวก 3 เตรียมความพร้อมรองรับความเสี่ยงดังกล่าว และเร่งปฏิรูปโครงสร้างเศรษฐกิจเพื่อเพิ่มประสิทธิภาพการผลิต โดยเฉพาะเร่งลงทุนในโครงสร้างพื้นฐานให้มากขึ้น
นอกจากนี้ ที่ประชุมยังได้หารือเพิ่มประสิทธิภาพกลไกการให้ความช่วยเหลือทางการเงินภายใต้มาตรการริเริ่มเชียงใหม่ไปสู่การเป็นพหุภาคี (CMIM) ซึ่งเป็นกลไกความช่วยเหลือทางการเงินของภูมิภาคอาเซียนบวก 3 มีขนาดวงเงินช่วยเหลือรวม 240 พันล้านเหรียญสหรัฐ เพื่อป้องกันและบรรเทาผลกระทบจากวิกฤตเศรษฐกิจ
อย่างไรก็ตาม ที่ประชุมเห็นว่าควรเสริมสร้างความแข็งแกร่งของสำนักงานวิจัยเศรษฐกิจมหภาคของภูมิภาคอาเซียนบวก 3 เพื่อให้สามารถทำหน้าที่วิเคราะห์ ติดตาม และเฝ้าระวังเศรษฐกิจของประเทศสมาชิกอาเซียนบวก 3 ได้อย่างมีประสิทธิภาพมากขึ้น โดยปัจจุบันการดำเนินการเพื่อยกระดับสำนักงานวิจัยฯ ให้มีสถานะเป็นองค์การระหว่างประเทศคืบหน้าไปมาก และคาดว่าจะเสร็จเรียบร้อยภายในต้นปี 2559